Az állampolgári jogok országgyűlési biztosának
Jelentése
az OBH 2775/2005. sz. ügyben

Előadó: dr. Kántor Ferenc
Az eljárás megindítása
A panaszos beadványában sérelmezte, hogy a kisajátításról szóló 1976. évi 24. számú törvényerejű rendelet végrehajtásáról szóló 33/1976. (IX. 5.) MT rendelet (KR.) egyes rendelkezései ellentétesek az erdőről és az erdő védelméről szóló 1996. évi LIV. törvény (Tv.) egyes rendelkezéseivel.
Mivel a beadványban foglaltak alapján a jogállamiságból fakadó jogbiztonsághoz való jog sérelmére lehetett következtetni, az ügyben vizsgálatot rendeltem el.

A megállapított tényállás
A panaszos állítása szerint a Tv. 65. §-a alapján erdőterület termelésből való kivonásához - időleges igénybevételéhez -, illetve erdőterület rendeltetésszerű használatát szolgáló igénybevételhez a Tv. 66. § (1) bekezdése szerint: az erdészeti hatóság engedélye szükséges. E rendelkezéssel ellentétes szabályt tartalmaz a KR. 32. §-ának (2) bekezdése, amely rögzíti, hogy „Erdőterület kisajátítására irányuló kérelemhez mellékelni kell a földhivatal, a kerületi földhivatal (a továbbiakban: földhivatal) által a művelési ág megváltoztatásához, illetőleg az erdő megosztásához adott engedélyt.”

Az érintett alkotmányos jogok
A Magyar Köztársaság Alkotmánya
2. § (1) A Magyar Köztársaság független, demokratikus jogállam.

A jogszabályi háttér
A jogalkotásról szóló 1987. évi XI. törvény (Jat.)
1. § (1) A jogalkotó szervek a következő jogszabályokat alkotják:
a) az Országgyűlés törvényt,
c) a Kormány rendeletet,
d) a miniszterelnök és Kormány tagja (a továbbiakban együtt: miniszter) rendeletet,
f) az önkormányzat rendeletet.
(2) E rangsornak megfelelően az alacsonyabb szintű jogszabály nem lehet ellentétes a magasabb szintű jogszabállyal.
13. § A jogszabály akkor veszti hatályát, ha más jogszabály hatályon kívül helyezi, vagy ha a jogszabályban meghatározott határidő lejárt.
24. § (1) Az igazságügyminiszter felelős azért, hogy a jogszabály összhangban álljon más jogszabályokkal, megfeleljen a jogpolitikai elveknek, illeszkedjen be az egységes jogrendszerbe, és feleljen meg a jogalkotás szakmai követelményeinek.

A termőföldről szóló 1994. évi LV. törvény (Tft.)
2. § (4) a) A külön jogszabályok rendelkezései az irányadók az erdő létesítésére, rendeltetésére, kezelésére, használatára, értékelésére és megszüntetésére, az erdőgazdálkodásra, az erdő védelmére, az erdő művelési ágának megváltoztatásával, időleges igénybevételével és termelésből való kivonásával kapcsolatban a térítési díj és bírság megfizetésére és az erdővagyon védelmére.
3. § a) E törvény alkalmazásában termőföld: az a földrészlet, amelyet a település külterületén az ingatlan-nyilvántartásban szántó, szőlő, gyümölcsös, kert, rét, legelő (gyep), nádas, erdő, fásított terület művelési ágban vagy halastóként tartanak nyilván;
41. § A termőföld művelési ágának megváltoztatását - az erre vonatkozó külön jogszabály rendelkezéseinek megfelelően - be kell jelenteni a földhivatalnak.
65. § Az erdőterület igénybevételének minősül:
a) az erdőterület mezőgazdasági művelésbe vonása;
b) az erdőterület termelésből való kivonásával járó létesítmény elhelyezése vagy tevékenység gyakorlása (a továbbiakban: termelésből kivonás);
c) az erdőterület termelésből való időleges kivonásával járó létesítmény elhelyezése vagy tevékenység gyakorlása (a továbbiakban: időleges igénybevétel);
d) az erdőterület termelésből való kivonásával nem járó, de annak rendeltetésszerű használatát időlegesen vagy tartósan akadályozó létesítmény elhelyezése vagy tevékenység gyakorlása - ide nem értve a vadaskert, illetőleg a vadaspark fenntartását -, így különösen: villamos vezeték, gázvezeték, távközlő- vagy más közművezeték, sí- és egyéb sportpálya létesítése és fenntartása (a továbbiakban együtt: rendeltetésszerű használatot akadályozó igénybevétel).
66. § (1) Az erdőterület igénybevételéhez - a (3) bekezdésben foglaltak kivételével - az erdészeti hatóság előzetes engedélye szükséges. Az erdőterületet kizárólag az engedélyben meghatározott célra lehet igénybe venni.
68. § (1) Gazdasági rendeltetésű erdő mezőgazdasági művelésbe vonását az erdészeti hatóság a talajvédelmi hatóság véleményének figyelembevételével engedélyezi.
74. § (1) Az erdőterületet két vagy több földrészletre az erdészeti hatóság előzetes szakhatósági hozzájárulásával csak abban az esetben lehet megosztani, ha az a tartamos (fenntartható) erdőgazdálkodást nem veszélyezteti.

Az épített környezet alakításáról és védelméről szóló 1997. évi LXXVIII. törvény (Ét.)
52. § (1) Az építésügyi hatósági jogkört első fokon - a (2) bekezdésben foglalt eltérésekkel - a települési önkormányzat jegyzője látja el.
(2) Az elvi építési, az építési, a bontási, a használatbavételi és a fennmaradási engedélyezési, továbbá az azokkal összefüggésben keletkezett ellenőrzési és kötelezési ügyekben, valamint a kiszolgáló út céljára történő lejegyzés és a telekalakítások engedélyezése tárgyában és a 47. § (2) bekezdés b)-d) pontjaiban meghatározott esetekben (a továbbiakban: kiemelt építésügyi hatósági ügy), első fokon a városi (fővárosi kerületi) - a 2004. január 1-jét követően várossá nyilvánított települések kivételével - önkormányzat jegyzője jár el - a kormányrendeletben meghatározott illetékességi területtel - továbbá annak a települési önkormányzatnak a jegyzője, akit a kormányrendelet 2004. január 1-jéig kijelölt.

A kisajátításról szóló 1976. évi 24. számú törvényerejű rendelet végrehajtásáról szóló 33/1976. (IX. 5.) MT rendelet (KR.)
32. § (2) Erdőterület kisajátítására irányuló kérelemhez mellékelni kell a földhivatal, a kerületi földhivatal (a továbbiakban: földhivatal) által a művelési ág megváltoztatásához, illetőleg az erdő megosztásához adott engedélyt.”

Az állampolgári jogok országgyűlési biztosáról szóló 1993. évi LIX. törvény (Obtv.)
25. § Ha az országgyűlési biztos álláspontja szerint az alkotmányos jogokkal kapcsolatos visszásság valamely jogszabály vagy az állami irányítás egyéb jogi eszköze fölösleges, nem egyértelmű rendelkezésére, illetve az adott kérdés jogi szabályozásának hiányára (hiányosságára) vezethető vissza, a visszásság jövőbeni elkerülése érdekében javasolhatja a jogalkotásra, illetve az állami irányítás egyéb jogi eszköze kiadására jogosult szervnél a jogszabály (állami irányítás egyéb jogi eszköze) módosítását, hatályon kívül helyezését vagy kiadását. A megkeresett szerv állásfoglalásáról, illetve esetleges intézkedéséről hatvan napon belül értesíti az országgyűlési biztost.

A vizsgálat megállapításai
A vizsgálat feltárta, hogy a Tv., illetve az Ét. hivatkozott rendelkezéseivel ellentétes szabályokat rögzít a KR. 32. §-ának (2) bekezdése, mert ez utóbbi szabály a földhivatalt jelöli meg olyan hatóságként, mely jogosult az erdőterület művelési ága megváltoztatásának, illetve az erdőterület megosztásának engedélyezésére. Az említetteken túl a KR. 32. §-ának (2) bekezdésében foglalt szabály ellentétes a Jat. 2. § (1) bekezdésében foglalt szabállyal is; ezért a jelenleg hatályos KR. idézett szabálya jogbizonytalanságot okoz, amely az alkotmányos jogokkal összefüggésben visszásságot idéz elő, miáltal a jogbiztonsághoz való jog sérelmét eredményezi. A visszásság mindaddig fennáll, amíg az KR. kifogásolt szabálya hatályban van.
Rámutatok arra, hogy az Alkotmánybíróság 9/1992. (I. 30.) AB számú határozata indokolásának V/3. pontja rögzítette: „A jogállam nélkülözhetetlen eleme a jogbiztonság. A jogbiztonság az állam - s elsősorban a jogalkotó - kötelességévé teszi annak biztosítását, hogy a jog egésze, egyes részterületei és az egyes jogszabályok is világosak, egyértelműek, működésüket tekintve kiszámíthatóak és előreláthatóak legyenek a norma címzettjei számára. Vagyis a jogbiztonság nem csupán az egyes normák egyértelműségét követeli meg, de az egyes jogintézmények működésének kiszámíthatóságát is.” A leírtakra tekintettel a következő ajánlást fogalmazom meg.

Ajánlás
Felkérem az igazságügyminisztert a KR. 32. §-a (2) bekezdésében foglalt szabály hatályon kívül helyezésének kezdeményezésére, továbbá arra, hogy ajánlásom tekintetében kialakított állásfoglalásáról, illetve esetleges intézkedéséről - ajánlásom kézhezvételét követő 60 napon belül - írásban tájékoztasson.

Budapest, 2005. június 2.
Lenkovics Barnabás sk.